Ameerika ühendriikide sisejulgeolekuministeeriumi (DHS) kiri nõukogu eesistujariigile ja komisjonile, mis käsitleb lennureisijate isikuandmete (PNR) edastamiseks DHSi poolt 11. mail 2004 väljaantud kohustuste teatud sätete tõlgendamist (1)

(2006/C 259/01)

Käesoleva kirja eesmärgiks on edastada meie arusaam sisejulgeolekuministeeriumi (Department of Homeland Security, edaspidi “DHS”) poolt 11. mail 2004 väljaantud reisijate isikuandmeid (PNR) käsitlevate kohustuste mitmete sätete tõlgendamise kohta. Käesolevas kirjas tähistab DHS Tolli- ja Piirivalvebürood, USA Immigratsiooni- ja Tolliametit ning ministri bürood ja seda otseselt toetavaid ametkondi, kuid mitte DHSi teisi allüksusi, nagu näiteks Kodakondsus- ja Immigratsiooniteenistust, Transpordiohutuse Ametit, USA Salateenistust, USA Rannavalvet ega USA Föderaalset Päästeametit. Jääme ootama nende ja muude küsimuste edasist läbivaatamist tulevaste arutelude käigus, et saavutada ühistel põhimõtetel rajanev laiaulatuslik ja vastastikune kokkulepe.

PNR andmete jagamine ja avalikustamine

2004. aasta luurereformi ja terrorismi ennetamise seaduse (Intelligence Reform and Terrorism Prevention Act) kohaselt pidi president looma teabejagamise keskkonna, mis hõlbustab terrorismialase teabe jagamist (“that facilitates the sharing of terrorism information”). Pärast selle jõustumist andis president 25. oktoobril 2005 välja korralduse (Executive Order) 13388, millega kohustati DHSi ja teisi asutusi võimaldama kõikide teiste terrorismivastase võitluse funktsiooni omavate asutuste juhtidele kohest juurdepääsu terrorismialasele teabele (“promptly give access to … terrorism information to the head of each agency that has counterterrorism functions”) ning loodi mehhanism teabejagamise keskkonna rakendamiseks.

Vastavalt kohustuste punktile 35 (milles sätestatakse, et “ükski käesolevate kohustuste säte ei takista PNR andmete kasutamist või avaldamist seoses kriminaalkohtumenetlusega või muudel seaduses sätestatud juhtudel” ning millega võimaldatakse DHSil teavitada “Euroopa Komisjoni mis tahes USA õigusakti vastuvõtmisest, mis mõjutab oluliselt käesolevate kohustuste sätteid”) teavitab USA Euroopa Liitu, et eespool nimetatud seaduse ja korraldusega nõutud teabejagamise keskkonna rakendamist võivad takistada mõningad kohustuste sätted, mis piiravad teabe jagamist USA ametiasutuste vahel, eelkõige punktid 17, 28, 29, 30, 31 ja 32 osaliselt või tervikuna.

Neid arenguid silmas pidades ja kooskõlas järgnevaga tuleks kohustusi tõlgendada ja kohaldada selliselt, et need ei takistaks DHSil PNR andmete jagamist teiste USA valitsusasutustega, kes vastutavad terrorismi ja sellega seotud kuritegude ennetamise ning nende vastu võitlemise eest, nii nagu on sätestatud kohustuste punktis 3.

DHS hõlbustab seetõttu PNR andmete avalikustamist (võimaldamata tingimusteta otsest elektroonilist juurdepääsu) USA valitsusasutustele, kes täidavad terrorismivastase võitluse funktsiooni ja vajavad PNR andmeid terrorismi ja sellega seotud kuritegude ennetamiseks või nende vastu võitlemiseks läbivaadatavate või uuritavate juhtumite korral (sealhulgas seoses asjaomaste ohtude, lendude, isikute ja lennuliinidega). DHS tagab, et need asutused peavad kinni andmekaitse standarditest sellisel tasemel, mis vastab DHSi omale, eelkõige seoses eesmärgi piiramise, andmete säilitamise, edaspidise avalikustamise, teadlikkuse ja koolituse, turvanõuetega ja sanktsioonidega kuritarvitamise eest, ning teavitamise, kaebuste esitamise ja rahuldamise menetlustega. Enne lihtsustatud avalikustamise võimaldamist peab iga andmeid saav asutus kirjalikult DHSile kinnitama, et ta peab nendest standarditest kinni. DHS teavitab ELi kirjalikult sellise lihtsustatud avalikustamise rakendamisest ja kohaldatavate standardite järgimisest enne lepingu lõppemist.

PNR andmetele varase juurdepääsu periood

Punktis 14 piiratakse seda, mitu korda võib PNR andmeid tõmmata, samas ei piirata sättes andmete “tõukamist” DHSi. EL peab tõukesüsteemi andmete privaatsuse seisukohalt vähem pealetükkivaks. Tõukesüsteem ei anna lennuettevõtjatele siiski vabadust otsustada millal, kuidas ja milliseid andmeid esitada. See otsustusõigus on antud DHSile USA seadustega. Seetõttu kasutab DHS vajalike PNR andmete “tõukamise” meetodit, mis vastab ministeeriumi vajadustele tõhusaks riskianalüüsiks, võttes arvesse lennuettevõtjatele kujunevat majanduslikku mõju.

DHS võib esialgse andmetõuke toimumise aja määramisel otsustada hankida PNR andmeid rohkem kui 72 tundi enne lennu väljumist, juhul kui see on oluline punktis 3 nimetatud kuriteo vastu võitlemiseks. Kuigi esineb selliseid olukordi, kus USA valitsusel on täpne teave konkreetse ohu kohta, on enamikel juhtudel olemasolevad luureandmed vähem konkreetsed ning vajalikuks võib osutuda laiema võrgustiku uurimine, et üritada paljastada ohu iseloom ning asjaomased isikud. Seetõttu mõistetakse punkti 14 selliselt, et see võimaldab juurdepääsu PNR andmetele varem kui 72 tundi enne väljalendu, kui on põhjust arvata, et varane juurdepääs võib tõenäoliselt aidata reageerida ohule, mis ähvardab lendu, lendude rühma ja lennuliini, või muudele asjaoludele, mis on seotud kohustuste punktis 3 nimetatud kuritegudega. DHS toimib selle kaalutlusõiguse rakendamisel mõistlikult ja proportsionaalselt.

DHS läheb vastavalt kohustustele PNR andmete edastamisel niipea kui võimalik üle tõukesüsteemile ning teostab hiljemalt 2006. aasta lõpuks vajalikud katsetused vähemalt ühe arendamisel oleva süsteemi osas, kui katsetatav projekt täidab DHSi tehnilisi nõudeid. Tegemata erandit kohustustest ning süsteemi võimalike tulevikuvajaduste üle kiire otsustamise vältimiseks peavad kõik tõukesüsteemis kasutatavad filtrid ning süsteemi projekt ise võimaldama broneerimise või väljumiste kontrollisüsteemides olevate mis tahes PNR andmete edastamist DHSile erakorralistel asjaoludel, kui täiendav avalikustamine on tingimata vajalik, et reageerida andmesubjekti või muude isikute elulisi huve ähvardavale ohule.

Andmete säilitamine

PNR andmete mitmed olulised kasutusalad aitavad tuvastada potentsiaalseid terroriste; isegi andmed, mis on vanemad kui 3,5 aastat, võivad olla üliolulised terrorismis kahtlustatavate omavaheliste sidemete kindlakstegemisel. Leping kaotab kehtivuse enne, kui kohustuste punkti 15 kohaselt tuleb andmed hävitada, ning Ameerika Ühendriigid ja Euroopa Liit käsitlevad küsimust, kas ja millal hävitada vastavalt kohustustele kogutud PNR andmed, tulevaste arutelude käigus.

Ühine läbivaatamine

Võttes arvesse 2005. aasta septembris läbi viidud laiaulatuslikku ühist kohustuste analüüsi ja lepingu lõppemist enne järgmist ühist läbivaatamist, käsitletakse küsimust, kuidas ja kas viia 2007. aastal läbi ühine läbivaatamine, tulevast lepingut käsitlevate arutelude käigus.

Andmeelemendid

Püsikliendiväli võib sisaldada aadresse, telefoninumbreid, e-posti aadresse; kõik need ja ka püsikliendinumber ise võivad osutuda üliolulisteks tõenditeks seoste kohta terrorismiga. Sarnaselt võib teave reisija kottide arvu kohta omada väärtust terrorismivastase võitluse kontekstis. Kohustused lubavad DHSil lisada andmeelemente kohustuste A lisas eelnevalt sätestatud 34 andmeelemendile, kui sellised andmed on vajalikud punktis 3 sätestatud eesmärkide täitmiseks.

Käesoleva kirjaga konsulteerivad Ameerika Ühendriigid punkti 7 kohaselt Euroopa Liiduga seoses A lisa punktiga 11, mis käsitleb DHSi vajadust hankida püsikliendinumber ja A lisas loetletud mis tahes andmeelemendid, olenemata sellest, kust nimetatud element saadakse.

Andmesubjektide või teiste isikute elulised huvid

Tunnistades PNR andmete võimalikku tähtsust nakkushaiguste ja teiste reisijaid ähvardavate ohtudega seoses, kinnitab DHS veel kord, et ligipääs sellisele teabele on lubatud punktiga 34, mis sätestab, et kohustused ei tohi takistada PNR andmete kasutamist andmesubjektide või teiste isikute eluliste huvide kaitseks või pärssida PNR andmete otsest kättesaadavust asjakohastele asutustele kohustuste punktis 3 sätestatud eesmärkidel. “Elulised huvid” hõlmavad asjaolusid, kus andmesubjektide või teiste isikute elud on ohus, ning sisaldavad ligipääsu teabele, mis on vajalik tagamaks, et neid, kes võivad kanda ohtlikke nakkushaigusi või olla nende haigustega kokku puutunud, on võimalik viivitamata välja selgitada, nende asukoht kindlaks teha ning neid endid teavitada. Selliseid andmeid kaitstakse vastavalt nende olemusele ja kasutatakse vaid sellel eesmärgil, milleks neile juurdepääs võimaldati.